《次韵廉夫登沮微亭二首》
宋代·傅察

大火气方炽，新金伏未兴。
茅屋苦卑陋，蕴毒空自憎。
流汗常被体，涤烦屡饮冰。
那堪青蝇辈，鼓翅作威棱。
薰风烁炎日，沸鼎助薪蒸。
每思谋爽垲，地隘旧无称。
高亭枕城隈，粉堞势腾凌。
清水绕其足，茂林瞰田塍。
此间有异趣，跻攀弗能胜。
佳招适我愿，坐觉神魂澄。
何当卜邻舍，与子朝夕升。
飘然忘世累，长啸效孙登。

作者简介：傅察（1089—1126）字公晦，孟洲济源（今属河南）人，北宋中书侍郎傅尧俞重孙。端重有操，为文温丽，遇事若无所可否，非其意萃然不可犯。徽宗崇宁五年（1106）进士，蔡京欲妻以女，拒弗答。曾任青州司法参军、永平、淄川丞，太常博士，兵部、吏部员外郎。宣和七年（1125）冬，接伴金国贺正旦使，道逢金太子斡离不，令下拜，抗辩不屈而死，谥忠肃。事迹见《宋史·忠义本传》。